Kgosi Shakwa o bolokilwe
Matshwititshwiti a Batawana ba ne ba tsene phitlho ya mongwe wa mabutswa pele a maloba, Kgosi Shakwa Shashe wa kgotla ya Shashe mo Maun yo o tlhokafetseng morago ga go lwala ka lobaka lo loleele. Kgosi Shakwa o tshotswe ka 1912 kwa merakeng ya Gxharaxhao mo Nhabe. O tlhokafala jaana a le dingwaga di 106. Sebui go tswa kwa bogosing jwa Batawana, Kgosi Babinang Majatsie a re Kgosi Shakwa o berekile le Kgosi Moremi II bogologolo e le moithaopi mme morago ga go tlhokafala ga ga Kgosi Moremi a bereka le Mohumagadi Pulane ebong mmaagwe Kgosi Letsholathebe Moremi. Otsweletse a re morago ga go tlhokafala ga ga Mohumagadi Pulane o ne a bereka le Kgosi Letsholathebe Moremi yo e neng e le rraagwe Kgosi Tawana, a tswelela jalo go fitlhela ka 2012 fa a ithola tiro. O tlhalositse fa Kgosi Shakwa a simolotse tiro ka boithaopo ka 1940 mme ya re morago a simolola go duelwa. Are e ne e le motho yo o lerato e bile a tshwara mongwe le mongwe ka tekatekanyo. Mokhanselara wa pele wa kgaolo eo, Rre Pelokgale Monyame o boletse fa a kopane le kgosi ka 1986 fa a ne a ya go kopa setsha sa bonno ka e ne e le motho wa Mmadinare mme a na le keletso ya go nna moagedi wa Maun. O tlhalositse fa a ne a neelwa setsha mme ya re morago a bereka le kgosi jaanong a setse a tlhophilwe go nna Mokhanselara, ka jalo ba simolola go dira ditlhabololo tsa kgaolo. O tlogela mosadi yo o dingwaga di 93. O ne a segofaditswe ka bana ba roba bongwe mme o tlogela ba le bane e le bomme le dikokomane tse 57. BOKHUTLO